《题张元鼎风雨斋》
宋代·孙介

张侯好兄弟，韡韡棠棣芳。
筑室听风雨，书史堆满床。
床前竹千挺，竹外花两行。
举头见青山，秀色临我傍。
客来具鸡黍，亦复陈壶觞。
坐与尘土隔，淡然风味长。
我久倦行役，万里归故乡。
相过饭三日，笑语成清狂。
百年几别离，两鬓各已苍。
此会苦难复，此欢不可忘。

作者简介：（1114—1188）越州馀姚人，字不朋，号雪斋野叟。孙畴弟。幼随兄入郡庠，受业于胡宗伋。兄卒，从友厉德辅肄业于紫溪。既冠，授书自给，益发愤求学，至老不倦。